钦定古今图书集成/明伦汇编/官常典/第619卷 > 《睦州谢上表》范仲淹
## 钦定古今图书集成/明伦汇编/官常典/第619卷 > 《睦州谢上表》范仲淹

献言罪大，辄效命于鸿毛；宥过思宽，迥回光于白日。
事君无远，为郡甚荣。恭惟皇帝陛下，天德清明，海度
渊默。抚群龙以宅吉，念六马而怀惊。临轩以来，侧席
不暇。思启心沃心之道，奖危言危行之臣。万㝢咸欢，
元门无壅。臣腐儒多昧，立诚本孤，谓古人之道可行，
谓明主之恩必报。而况首膺圣选，擢预谏司。时招折
足之忧，介立犯颜之地。当念补过，岂堪循默。“昨闻中
宫摇动，外议喧腾，以禁庭德教之尊，非小故可废。以
宗庙祭祀之主，非大过不移。初传入道之言，则臣遽
上封章，乞寝诞告；次闻降妃之说，则臣相率伏阁，冀
回上心。议方变更，言亦翻覆。臣非不知逆龙鳞者，掇
齑粉之患，忤天威者负雷霆之诛。理或当言，死无所
避。”盖以前古废后之朝，未尝致福。汉武帝以巫蛊事
起，遽废陈后，宫中杀戮三百馀人，后因巫蛊之灾，延
及储贰。至宣帝时，有霍光妻者，杀许后而立其女，霍
氏之衅，遽为赤族。又成帝废许后咒诅之罪，乃立飞
燕，姊妹妒甚于前，六宫嗣息，尽为屠害。至哀帝时理
之，即皆自杀。西汉之“祚，由此倾微。魏文帝宠立郭妃，
谮杀甄后，被发塞口而葬，终有反报之殃。后周以卤
庭不典，高后为尼，危辱之朝，不复可法。唐高宗以王
皇后无子而废，武昭仪有子而立，既而摧毁宗庙，成
窃号之妖。是皆宠衰则易摇，宠深则易立，后来之祸，
一一不善。臣虑及几微，词乃切直。乞存皇后位号，安
于别宫，暂绝朝请，选有年德夫人数员，朝夕劝导，左
右辅翼。俟其迁悔，复于宫闱。杜中外觊望之心，全圣
明始终之德。”且黔首亿万，戴陛下如天；皇族千百，倚
陛下如山。莫不虽休勿休，日慎一日，外采纳于五谏，
内弥缝于万机。而况有犯无隐，人臣之常；面折廷诤，
国朝之盛。有阙即补，何用不臧。然后上下同心，致君
亲如尧舜；中外有道，跻民俗于羲皇。将安可久之基，
心杜未然之衅？上方虚受，下敢曲从，既竭一心，岂逃
三黜。伏蒙陛下皇明委照，洪覆兼包，赎以严诛，授以
优寄。郡部虽小，风土未殊，静临水木之华，燕处江湖
之上。但以肺疾绵久，药石鲜功，喘息奔冲，精意牢落。
惟赖高明之鉴，不投遐远之方。抱疾于兹，为医尚可。
苟天命之勿损，实圣造之无穷。乐道忘忧，雅对江山
之助，含忠履洁，敢移金石之心。